Ο **Λεωνίδας Ποζάνης** ( 1928 -2019) ήταν Έλληνας πρώην ποδοσφαιριστής, ο οποίος αγωνιζόταν ως μέσος στην ομάδα του Άρη Θεσσαλονίκης από το 1947 ως το 1958.

Βιογραφία
---------

Ο Ποζάνης έκανε την εμφάνιση του την σεζόν 1947-48 για το πρωτάθλημα Θεσσαλονίκης, αλλά ξεκίνησε να παίζει ως βασικός από το 1949-50 και έπειτα. Διακρινόταν για τα αμυντικά του καθήκοντα, αγωνιζόμενος στον χώρο του κέντρου. Συμμετείχε σε όλους τους αγώνες για την διοργάνωση του κυπέλλου Ελλάδας του 1950, όπου ο Άρης έφθασε ως τον τελικό και ηττήθηκε από την ΑΕΚ.

Στις 8 Απριλίου 1951, η ελληνική εθνική ομάδα αγωνίστηκε στο στάδιο Κομουνάλε του Παλέρμο της Ιταλίας, αντιμετωπίζοντας την Β' Ιταλίας, με τον Ποζάνη να καλείται για μία και μοναδική φορά στην αποστολή του ελληνικού αντιπροσωπευτικού συγκροτήματος, αλλά να μην χρησιμοποιείται στον αγώνα από τον προπονητή Αντώνη Μηγιάκη. Παρ' όλα αυτά, ο Ποζάνης κέρδισε το παρωνύμιο "Παλέρμο" λόγω του συγκεκριμένου αγώνα.

Αγωνίστηκε σαν μέσος μέχρι το 1955, συμμετέχοντας στην τελική φάση του πανελλήνιου πρωταθλήματος του 1953, έχοντας κερδίσει πιο πριν τον ΠΑΟΚ με 1-0 στον επαναληπτικό αγώνα μπαράζ που πραγματοποιήθηκε στις 3 Μαρτίου 1953, για τον τίτλο του πρωταθλητή Θεσσαλονίκης. Στην τελική φάση, ο Ποζάνης αγωνίστηκε ως κεντρικός αμυντικός και στους τέσσερις αγώνες, διακρινόμενος στον εντός έδρας αγώνα με τον Ολυμπιακό, που έληξε ισόπαλος με 0-0.

Την τελευταία τριετία της ποδοσφαιρικής του καριέρας, αγωνίστηκε ως αμυντικός και όντας αρχηγός του Άρη κατέκτησε το πρωτάθλημα βορείου ομίλου του 1956 και κατατάχθηκε έκτος στην τελική φάση του πανελλήνιου πρωταθλήματος. Την ίδια χρονιά, αποκλείοντας τον Απόλλωνα Καλαμαριάς και τον Ηρακλή, ο Άρης έφθασε στον ημιτελικό του κυπέλλου, πριν ηττηθεί εντός έδρας από τον Ολυμπιακό στις 10 Ιουνίου 1956.

Το 1956-57, ο Άρης κατέκτησε την έβδομη θέση στο πρωτάθλημα Ελλάδος, ενώ στην τελευταία του χρονιά με τους "κίτρινους", ο Ποζάνης αγωνίστηκε στους δέκα αγώνες του πρωταθλήματος Θεσσαλονίκης, όπως και στον αγώνα κατάταξης με τον ΠΑΟΚ στις 2 Ιανουαρίου 1958.

Ο Άρης απέκλεισε τον "δικέφαλο του Βορρά" για την διοργάνωση του κυπέλλου και κληρώθηκε να αντιμετωπίσει τον Παναθηναϊκό για την προημιτελική φάση. Ο αγώνας ήταν προγραμματισμένος για τις 9 Ιουλίου 1958, αλλά η αλλαγή της έδρας του αντιμετωπίστηκε με σφοδρή διαμαρτυρία από την διοίκηση του συλλόγου, η οποία απέσυρε την ομάδα από την διοργάνωση, μία κίνηση η οποία στηρίχθηκε από την διοίκηση του ΠΑΟΚ, με τις δύο ομάδες να παίζουν φιλικό αγώνα διαμαρτυρίας στις 13 Ιουλίου του ίδιου έτους στο γήπεδο του Συντριβανίου, ο οποίος έληξε ισόπαλος με 1-1. Αυτός ήταν και ο τελευταίος αγώνας της πολυετούς καριέρας του Λεωνίδα Ποζάνη.

Στις 26 Ιουλίου 2013, ο 85χρονος Ποζάνης χειροκροτήθηκε από τους φίλους του Άρη, όταν διέσχισε τον αγωνιστικό χώρο πριν από το φιλικό ματς με την ιταλική ΑΣ Ρόμα.

Στατιστικά
----------

| Διοργάνωση | Αγώνες | Γκολ |
| --- | --- | --- |
| Πρωτάθλημα Θεσσαλονίκης | 80 | - |
| Πρωτάθλημα Ελλάδας | 32 | - |
| Κύπελλο Ελλάδας | 29 | 3 |
| Αγώνες κατάταξης | 3 | - |

* *Τα στοιχεία του πίνακα δεν είναι ολοκληρωμένα, λόγω ελλειπούς ενημέρωσης από τα ΜΜΕ της εποχής*

Παραπομπές
----------

1. ↑  «Οι οκτώ τελικοί Κυπέλλου του Άρη - Άρης - SPORT 24». Αρχειοθετήθηκε από το πρωτότυπο στις 1 Αυγούστου 2015. Ανακτήθηκε στις 29 Μαΐου 2015.
2. ↑  Β' Ιταλίας-Ελλάδα 3-0 (2-0)
3. ↑  «Ο Θρυλικός «Παλέρμο», Λεωνίδας Ποζάνης | aris.re». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 29 Μαΐου 2015.
4. ↑  «Οι «μάχες» από το 1947 ως το 1962 | aris.re». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 29 Μαΐου 2015.
5. ↑  Greece - Final Tables 1906-1959
6. ↑  Greece - Cup Data (from Quarterfinals on)
7. ↑  Άγγελος Καριπίδης, *Άρης 1914-2002. Οι μεγάλες στιγμές της ιστορικής ομάδος*, σελ. 88-91, University Studio Press, Θεσσαλονίκη 2003. ISBN 960-12-1189-6, ISBN-13 978-960-12-1189-3
8. ↑  Aris vs Roma 26.07.2013 - YouTube

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6
* Ποζάνης Λεωνίδας | aris.re